KVB NUUSBLAD: DIE AFRIKAANSE TAAL.
“O moedertaal, 0 soetste taal! Jou het ek lief bo alles, ...”
Hierdie woorde en wat daarop volg, gesing op die wysie van die Duitse Kerslied, Der Tannenbaum,is 'n beskeie loflied aan die wonder wat die Afrikaanse taal is.Afrikaans is een van sowat ses duisend sewe honderd tale wat op aarde gepraat word.Ongeveer twee dekades gelede is daar geraam dat daar sowat 16 miljoen mense op aarde is wat redelik Afrikaans kan praat en verstaan. Die getal mense wat in daardie stadium Afrikaans as hulle eerste taal gebesig het, was tussen sewe en agt miljoen.'n Taal wat deur ongeveer agt miljoen mense as hulle eerste taal gebesig word, is 'n taal van bykans nietige omvang as die getal sprekers van so 'n taal, vergelyk word met die 885 miljoen mense wat Mandaryns as hulle eerste taal praat, of die 332 miljoen wat Spaans praat of selfs die 322 miljoen Engelssprekendes.Afrikaans is soos Engels, Frans, Duits en Portugees, 'n lid van die Indo-Europese taalfamilie.Engeland en die latere Brittanje waarin Engeland opgegaan het, het 'n groot koloniale Ryk opgebou en in al die Britse kolonies in Afrika, die Ooste en Noord- en Suid-Amerika, is die bestuur van die kolonies en die ontginning van daardie kolonies se grondstowwe asook alle handel, oor 'n tydperk van tot twee eeue en selfs langer in Engels behartig.Geen wonder dus dat Engels gevestig is as 'n wêreldtaal nie.Die lande wat deur Portugal, Brittanje, Frankryk en Spanje as kolonies oorgeneem is, het nie een oor 'n taal beskik wat so 'n kragtige en uitdrukkingsvolle taalvermoë soos die Indo-Europese tale het nie.Die gebiede wat deur Brittanje in kolonies omskep is, was groter as die gebiede wat in die Franse, Spaanse en Portugese kolonies ingesluit was.Nadat onafhanklikheid sedert die 1950's aan die verskillende kolonies toegeken is, het die Europese tale in die kolonies agtergebly en die taal van die Europese moondheid wat in 'n kolonie geheers het, is as enigste of soms as 'n ampstaal in die grondwet van die bevryde kolonie opgeneem.Na mate Brittanje, die VSA, Australië en Kanada se invloed in die wêreldekonomie toegeneem het, het ook die Engelse taal al hoe sterker geword.Ongeveer 70 persent van die wêreldhandel vind in Amerikaanse Dollar plaas, maar heelwat meer as 70 persent van die wêreldhandel word in Engels bedryf.Met die bewindsoorname van Suid-Afrika se regering het die ANC/SAKP heersers die posisie van Engels deurgaans versterk ten koste van die invloedsfeer wat Afrikaans voor die oorname opgebou het.Hierdie terugslag het daartoe gelei dat talle Afrikaanse ouers vandag hulle kinders na Engelse skole stuur. Die Suid-Afrikaanse owerheidsbestel is bykans heeltemal verengels ten koste van Afrikaans en ook sommige swart tale.Daarbenewens staan die meeste Afrikaanstaliges onverskillig teenoor hulle taal. Hoe slordiger daar in die taal gesing en gepraat word, hoe joliger gaan dit.Hoe lank nog voordat Afrikaans in 'n Engels oorheersende taalgebrousel gaan opgaan en daar van die eens skone moedertaal niks meer gaan oorbly nie?